Til Liverpool frá Salzburg fyrir smápeninga ? Samkvæmt mörgum enskum fjölmiðlum í dag hefur Jürgen Klopp knattspyrnustjóri Liverpool hug á að kaupa einn af andstæðingum sínum frá því á þriðjudagskvöldið þegar lið hans lagði Salzburg að velli , 2 : 0 , í lokaumferð riðlakeppni Meistaradeildarinnar . Það er þó ekki hinn eftirsótti Norðmaður , Erling Braut Haaland , sem um ræðir , heldur félagi hans í framlínu austurrísku meistaranna , japanski sóknarmaðurinn Takumi Minamino . Hann er 24 ára gamall og var vörn Liverpool erfiður í báðum leikjum liðanna í Meistaradeildinni , skoraði í 4 : 3 sigri Liverpool á Anfield og var óheppinn að koma ekki boltanum í netið eftir skemmtileg tilþrif í fyrri hálfleiknum í fyrrakvöld . Minamino er sagður vera með klásúlu í sínum samningi um að hann sé falur fyrir aðeins 7,25 milljónir punda . Hann hefur spilað með Salzburg frá árinu 2015 og skorað 41 mark í 129 deildaleikjum fyrir félagið og samtals 63 mörk í 192 mótsleikjum . Minamino kom til félagsins frá Cerezo Osaka í heimalandi sínu og hann hefur skorað 11 mörk í 22 landsleikjum fyrir Japan , sjö þeirra á þessu ári .